Zondo-verslag onthul ongerymdhede by BosasaItumeleng Mosala, sekretaris van die Zondo-kommissie (links) oorhandig die derde deel van die verslag aan Phindile Baleni, direkteur-generaal in die presidensie (1 Maart 2022) (Foto: Siyabulela Duda/GCIS) Die president se kantoor het Dinsdag die derde deel van die verslag van die Zondo-kommissie van Ondersoek na Staatskaping, Korrupsie en Bedrog ontvang. Dié deel van die verslag beslaan byna 1 000 bladsye en handel oor korrupsie by Bosasa. Dié maatskappy het in die verlede miljoene rande se staatstenders ontvang. Verskeie ministers word in die verslag geïmpliseer. Phindile Baleni, direkteur-generaal in die presidensie, het die verslag namens pres. Cyril Ramaphosa in ontvangs geneem. Prof. Itumeleng Mosala, sekretaris van die kommissie, het die verslag by die Uniegebou aan Baleni oorhandig. Die verslag handel oor ongerymdhede by Bosasa en geld en geskenke wat aan verskeie ministers oorbetaal is. Die verslag verwys spesifiek na opknappings wat by die voormalige minister van omgewingsake, Nomvula Mokonyane, se huis gedoen is en geld wat sy na bewering ontvang het. Duduzile Myeni, voormalige voorsitter van die Suid-Afrikaanse Lugdiens (SAL), word ook geïmpliseer in die verslag en dat sy na bewering geld en geskenke ontvang het. Die verslag is verdoemend oor haar rol in die verwoesting van die SAL. Die kommissie het ook bevind dat die minister van energie en voormalige sekretaris-generaal van die ANC, Gwede Mantashe, voordeel getrek het uit Bosasa se “korrupte modus operandi”. Die maatskappy het kringtelevisiekameras by sy huise in Boksburg, Gauteng en Cala in die Oos-Kaap geïnstalleer. Oudpres. Jacob Zuma word ook vir die soveelste keer direk geïmpliseer in die verslag en daar word breedvoerig uitgewei oor sy ontmoetings met senior beamptes by Bosasa en Nkandla. Die kommissie het bevind dat daar “redelike gronde is om te vermoed” dat Zuma se optrede jeens Bosasa teenstrydig was met sy “pligte as president onder die Grondwet”. Dit hou onder andere verband met ŉ betaling van R300 000 per maand aan die Zuma-stigting en sy beweerde inmenging om staatsdepartemente, hoofsaaklik die departement van korrektiewe dienste, te verhoed om hul Bosasa-kontrakte te kanselleer. Die verslag bied ŉ volledige uiteensetting oor kontrakte tussen Bosasa en die departement van korrektiewe dienste. Intussen word die saak oor bedrog en korrupsie ter waarde van R1,8 miljard tussen die maatskappy en die departement op 23 Maart 2022 in die hooggeregshof aangehoor. Die beskuldigde in die saak is die voormalige kommissaris van korrektiewe dienste Linda Mti, die voormalige finansiële hoof van die departement Patrick Gillingham, voormalige finansiële hoof van Bosasa Andries van Tonder en voormalige bedryfshoof van Bosasa Angelo Agrizzi. Die saak hou verband met vier tenders wat tussen Augustus 2004 en 2007 aan Bosasa en sy filiale toegeken is. Die tender was vir spyseniering en opleidingsdienste, die installasie van kringtelevisiekameras, installasie van grensheinings en die verskaffing van ŉ televisiestelsel en moniteringstoerusting. Lees die derde deel van die verslag (in vier volumes) hier: https://www.thepresidency.gov.za/documents Hou Maroela Media dop vir verdere verslaggewing. [DOWNLOAD]: Judicial Commission of Inquiry into State Capture Report: Part 3 Volumes 1 – 4 #StateCaptureReport https://t.co/FojZ3MnOaz pic.twitter.com/2v0hXujcn4 — Presidency | South Africa ???????? (@PresidencyZA) March 1, 2022